El CatSalut té com a principal objectiu garantir l'atenció sanitària de cobertura pública, integral i de qualitat a la ciutadania de Catalunya.
El 14 de juny de 1990 el Parlament de Catalunya aprova la Llei d'ordenació sanitària de Catalunya (LOSC), com a resultat de les actuacions que la Generalitat porta a terme des del traspàs el 1981 de les transferències en matèria de salut per respondre a la necessitat d'ordenar, planificar i gestionar el sistema sanitari català.
L'1 de gener de 1991 entra en funcionament el Servei Català de la Salut, creat per la LOSC com a ens públic de caràcter institucional adscrit al Departament de Salut i configurat per tots els centres, els serveis i els establiments sanitaris públics i de cobertura pública de Catalunya.
El CatSalut, com es coneix el Servei Català de la Salut de forma abreujada, és l'eix fonamental de l'ordenació sanitària del nostre país i neix amb la voluntat de planificar, finançar, comprar i avaluar els serveis sanitaris, si bé aquestes funcions s'han anat adaptant i redefinint amb el temps per tal d'aconseguir adaptar el model a les noves necessitats.
El nostre sistema de salut queda configurat a partir d'un model públic, centrat en l'atenció a la persona i que respon i consolida la realitat del nostre territori i les singularitats històriques del context sanitari català fruit de l'esforç, entre d'altres, de la societat civil, les entitats socials i l'Administració local.
El model aposta, doncs, per l'aprofitament de tots els recursos sanitaris existents ja siguin de titularitat pública o privada –sistema sanitari mixt- per poder fer efectiu el dret constitucional de protecció de la salut.
La història del Servei Català de la Salut és indissociable de la història del model sanitari català.
En trobareu més informació al web del Departament de Salut.
En el marc d'aquest model sanitari, el sistema sanitari públic de Catalunya s'ha ordenat d'acord amb els principis de:
En un entorn de grans reptes socials, econòmics i polítics, el CatSalut ha de continuar garantint l'assistència sanitària amb qualitat i assegurant la sostenibilitat del sistema sanitari públic donant resposta a les necessitats canviants de la societat.
D'una banda, l'envelliment de la població i el canvi en les necessitats i en l'abordatge de les malalties; d'una altra, l'evolució de les tecnologies de la comunicació i la informació i l'apoderament de la ciutadania que canvien el model de relació amb els professionals i amb el propi sistema; com també, l'augment de les desigualtats provocat per l'impacte de la crisi econòmica en les condicions de vida de les persones.
Aquests són els reptes als quals el CatSalut ha de donar resposta.
Davant d'aquests reptes, el CatSalut proposa un procés de transformació del sistema al voltant de 4 eixos d'actuació prioritaris:
Amb motiu del 18 aniversari del CatSalut es va editar una publicació per recollir l'evolució del model sanitari, i els nous reptes que se li obren per continuar millorant l'assistència i la salut de la ciutadania de Catalunya.
Fa vint-i-cinc anys que es va crear el Servei Català de la Salut.
Amb aquests anys el sistema sanitari català s'ha consolidat com un sistema públic, equitatiu, eficient i sostenible, al servei de les necessitats de la població gràcies a l'esforç, la implicació i el compromís de tots els agents que hi intervenen (gestors, ciutadania i professionals sanitaris).
Per tal de commemorar el 25è aniversari de la creació del Servei Català de la Salut el 14 de desembre de 2016 va tenir lloc la jornada "25 Anys al Servei del Sistema Nacional de Salut de Catalunya: Mirem cap al Futur".